Preşedintele lui Napoli nu se joacă: prime de 10 milioane de euro dacă elimină Barcelona în optimile Ligii Campionilor
Barcelona – Napoli și Arsenal – FC Porto sunt cele două meciuri de mâine, din returul optimilor Ligii Campionilor.
Preşedintele lui Napoli oferă o primă de 10 milioane de euro pentru calificarea în sferturile Ligii Campionilor
Campioana Italiei are nevoie de o victorie pentru a se califica sau de o remiză pentru a duce meciul în prelungiri, în contextul în care în tur a fost 1-1.
Preşedintele clubului, Aurelio De Laurentiis, a găsit metoda cea mai bună pentru a-i motiva suplimentar pe jucători: le oferă o primă totală de 10 milioane de euro.
Dărnicia lui este cu bătaie mai lungă. De anul viitor se aschimbă formatul Campionatului Mondial al cluburilor. Competiția, organizată în Statele Unite, va avea la start 32 de echipe.
Europa va avea 12 locuri alocate, iar numele a 8 echipe se știu încă de acum: Chelsea, Real Madrid, Manchester City, Bayern Munchen, PSG, Inter Milano, FC Porto și Benfica.
Celelalte poziții vor fi acordate câștigătoarei sezonului actual al Ligii Campionilor, plus reprezentantelor Germaniei, Spaniei și Italiei, în funcție de punctele câștigate în ultimele 4 sezoane ale Ligii.
Lupta pentru Italia se dă între Juventus și Napoli, prima având un avantaj de 5p. Dacă echipa de la poalele Vezuviu învinge mâine, își asigură 2p plus încă unul pentru calificarea în sferturi.
Altfel spus, va mai avea nevoie de o victorie în sferturi pentru a egala Juventus. Iar dacă se va întâmpla acest lucru, Napoli va fi avantajată de faptul că departajarea va fi făcută de rezultatele din actualul sezon, scrie Gazzetta dello Sport.
Calificarea în sferturile Ligii Campionilor atrage un bonus de 10,6 milioane de euro. În plus, prezența la CM al cluburilor din 2025 garantează o primă de 50 de milioane de euro. Cu alte cuvinte, De Laurentiis ar avea de unde să plătească prima de 10 milioane de euro.